
                 Ž I L I N S K Ý                                                                      Kysucké kultúrne
                 samosprávny kraj                                                                                stredisko v Čadci  


44. Palárikova Raková (27.4.-1.5.2011)

     Už neuveriteľných štyridsaťštyri rokov sa na Kysuciach pravidelne stretávajú ochotnícki divadelníci a milovníci divadelného umenia zo Slovenska, aby sa vzájomne potešili zo svojej umeleckej aktivity, porovnali si výsledky svojej činnosti, porozprávali sa, poradili sa i oslávili vzácne chvíle, kedy sa môžu venovať kráse, ktorú poskytuje javisko a divadelná tvorba. Je to práve Palárikova Raková – národná súťažná prehliadka ochotníckych divadelných súborov s inscenáciami pôvodnej slovenskej dramatickej tvorby, ktorá prináša túto príležitosť. Toto podujatie sa spája s narodením nášho významného národného buditeľa, veľkého divadelného autora, kysuckého rodáka Jána Palárika, ktorý významnou mierou prispel do vienka slovenskej dramatickej tvorby. 

Hlavnými organizátormi a garantmi divadelného festivalu boli Žilinský samosprávny kraj, Kysucké kultúrne stredisko v Čadci, Obec Raková a Mesto Čadca. Partnermi a spoluorganizátormi boli Organizácia pre kultúru a verejné služby Raková, KIC-Dom kultúry Čadca, Kysucká knižnica Čadca, Úrad pre Slovákov žijúcich v zahraničí Bratislava, Kysucká kultúrna nadácia Bratislava, Divadelný ústav Bratislava, Slovenské divadlo VHV Stará Pazova, Vojvodina, Srbsko, Divadlo Jána Palárika Trnava, Divadlo COMMEDIA Poprad, Bábkové divadlo Žilina, Mestá Turzovka, Krásno nad Kysucou a Kysucké Nové Mesto, Obce Stará Bystrica a Oščadnica, Vydavateľstvo MAGMA- Mária Ščuryová, stredné školy v Čadci, materské a základné školy v Čadci,  Rakovej, Turzovke, Oščadnici, Starej Bystrici, Rudine a v Kysuckom Novom Meste,DS J.Palárika pri KIC-Dom kultúry Čadca, DDS Driačik pri ZŠ s MŠ Zborov nad Bystricou. Mediálnu podporu poskytli Týždenník Kysuce, Štúdio RTVS Banská Bystrica, Rádio Zet, Rádio Frontinus, TASR, KTV, TV Patriot, My Kysucké Noviny.

44. ročník tejto na Slovensku najstaršej divadelnej udalosti roka sa konal v dňoch 27. apríla – 1. mája 2011. Centrom divadelného diania boli nielen javiská v Dome kultúry v Čadci a v Kultúrnom dome Jána Palárika v Rakovej, ale ochotníkov privítali aj  mestá Turzovka, Kysucké Nové Mesto, Krásno nad Kysucou a obce Stará Bystrica a Oščadnica.

11 divadelných súborov, 18 divadelných predstavení, 160 účinkujúcich, 4500 divákov, 6 sprievodných podujatí a výstav, herci, režiséri, dramaturgovia, scénografi, divadelní historici a kritici, predstavitelia médií, vzácni hostia z Kysúc, Slovenska i zahraničia – to je stručná charakteristika 44.ročníka divadelného sviatku na Kysuciach. Organizátori vytvorili pre všetkých účinkujúcich a hostí prívetivé prostredie a kvalitné podmienky na prezentáciu divadelných hier. Publikum, či už z radov detí materských a základných škôl, študentov i dospelých, prichádzalo na predstavenia s očakávaním, nadšene prijímalo javiskové príbehy a účinkujúcich odmieňalo veľkým aplauzom. 

Do tohtoročnej prehliadky sa prihlásilo 15 divadelných súborov, z ktorých do súťažnej časti výberová porota vybrala 5 súborov. Súťažná časť 44. Palárikovej Rakovej prebiehala v dňoch 28. – 29. apríla 2011 v Dome kultúry v Čadci a Kultúrnom dome Jána Palárika v Rakovej. Súťažné predstavenia pozorne sledovala odborná porota v zložení: Peter Kováč- dramaturg, Anton Šulík- divadelný režisér, Jaroslav Valek- scénograf, Štátna opera Banská Bystrica, Róbert Mankovecký- dramaturg, SKD Martin. Okrem odbornej poroty súťažné divadelné predstavenia sledovala a hodnotila aj porota mladého diváka, ktorú tvorili členovia Divadelného súboru EVA z Čadce pod vedením Evy Matysovej. 

● Bronzovú medailu Jána Palárika a Cenu Kysuckého kultúrneho strediska v Čadci si odnieslo Komorné štúdio DS Timrava v Lučenci za inscenáciu hry Kataríny Mišíkovej ZRADNÉ ILÚZIE.

● Striebornú medailu Jána Palárika a Cenu Mesta Čadca  získal Divadelný súbor Ivana Pišku Stupné za inscenáciu hry Ivana Holuba POHREB.

● Laureátom prehliadky sa stal a získal zlatú medailu Jána Palárika a Cenu obce Raková  Divadelný súbor Jána Chalupku mesta Brezno za inscenáciu hry Kataríny Mišíkovej ZABUDLA SOM. 
● Individuálne ceny a strieborné medaily za herecké výkony získali: 
Alžbeta Vagadayová za stvárnenie postavy starej mamy v inscenácii hry Zabudla som  

Karol Hruška za stvárnenie postáv cisára Karola VI. a podžupana Okoličániho v inscenácii hry  Jánošík podľa.../?/

● Mimoriadne ocenenie so striebornou medailou získalo Dubnické divadlo Dubnica nad Váhom  za kolektívny vklad pri interpretácii klasického textu v divadelnej hre Ženský zákon. 

● Cena Kysuckej kultúrnej nadácie na návrh poroty mladého diváka  bola udelená Divadelnému súboru Jána Chalupku mesta Brezno  za inscenáciu hry Kataríny Mišíkovej Zabudla som.

Divadelný súbor T. Vansovej Rimavská Píla ponúkol divákom inscenáciu hry Ľubomíra Feldeka, Jaroslava Lacka Jánošík podľa.../?/  a ochotníci z Dubnice nad Váhom sa predstavili s hrou J. G. Tajovského Ženský zákon. 

     Popri súťažných predstaveniach dramaturgiu festivalu tvorili aj pohostinné predstavenia ochotníckych a profesionálnych divadiel.  Najmladším divákom v Čadci sa v rámci nesúťažného programu prehliadky predstavilo  Bábkové divadlo  zo Žiliny s inscenáciou hry Dušana Taragela Rozprávky pre neposlušné deti a ich starostlivých rodičov.  Zaujímavosťou prvého dňa prehliadky bolo aj Pozvanie na Palárikovu Rakovú formou veselého sprievodu divadelníkov /členov DDS EVA/ mestom Čadca.  Divadlo  COMMEDIA Poprad s rozprávkou  Janko Hraško od Pavla Uhera potešilo deti   materských a základných škôl v Čadci /predstavenie sa uskutočnilo na Palárikovej ulici pri fontáne a pre pacientov 

detského oddelenia Kysuckej nemocnice v Čadci /,  Rakovej, Turzovke a Kysuckom Novom Meste.  Žiakom II. stupňa Základnej školy v Starej Bystrici sa predstavil Detský divadelný súbor DRIAČIK pri ZŠ s MŠ Zborov nad Bystricou s divadelným predstavením Daniela Heviera S deťmi sa dá dohodnúť  pod réžijným vedením Boženy Starečkovej. Dospelým divákom sa v rámci slávnostného večera po vyhlásení výsledkov 44. Palárikovej Rakovej pohostinne predstavilo Divadlo Jána Palárika z Trnavy s hrou Jána Palárika ZMIERENIE alebo DOBRODRUŽSTVO PRI OBŽINKOCH.  Divadelnému sviatku sa v sobotu tešili aj dospelí diváci v Dome kultúry v Krásne nad Kysucou, kde sa pohostinne predstavil Divadelný súbor Jána Palárika pri KIC- Dome kultúry v Čadci s inscenáciou hry G. Schwajdu:  SVÄTÁ RODINKA pod réžijným vedením Vlada Moresa. 

Na Palárikovu Rakovú už roky prichádzajú aj krajanské divadelné súbory spoza hraníc. Tento ročník navštívili členovia Slovenského divadla VHV Stará Pazova, Vojvodina, Srbsko so zaujímavým divadelným predstavením  KEĎ VEJÚ JARNÉ VÍCHRE  od najvýznamnejšieho dolnozemského dramatika, pazovského rodáka Vladimíra Hurbana Vladimírova v réžijnom podaní Miroslava Benku. Z tohto  krásneho  divadelného predstavenia sa tešilo mladé i dospelé publikum v Dome kultúry v Oščadnici a v Kultúrnom dome Jána Palárika v Rakovej.  Naši krajania sú nielen víťazmi divadelného festivalu DIDA Pivnica 2010, s ktorým Kysucké kultúrne stredisko v Čadci podpísalo Memorandum o spolupráci, ale aj víťazmi v celom Srbsku. Víťaz 44. Palárikovej Rakovej 2011 sa recipročne zúčastní  divadelného festivalu DIDA Pivnica v roku 2012.  

Jedinečné zážitky poskytli účastníkom prehliadky aj mnohé ďalšie  sprievodné podujatia a výstavy, ktoré sa konali v Rakovej a v Čadci na pôde Domu kultúry a Kysuckej knižnice /výstava z Divadelného ústavu Bratislava Slovenský divadelný plagát, Dejiny Palárikovej Rakovej v tlači, Kysučan Ján Palárik, výstava výtvarných prác žiakov škôl Spoločného školského úradu v Rakovej Ja a divadlo, tematická výtvarná výstava žiakov ZŠ Rudina, ZŠ Dolinský potok Kysucké Nové Mesto Divadlo očami detí  a  Divadelné fórum – rozborové semináre a diskusie o súťažných divadelných predstaveniach/. 

Súčasťou osláv 44. narodenín  tohto festivalu bol tradičný pietny sprievod a kladenie vencov k Pamätníku Jána Palárika v obci Raková ako aj slávnostná sv. omša v Kostole Narodenia Panny Márie. 

   Vzácnymi hosťami  44. Palárikovej  Rakovej  boli predseda Žilinského samosprávneho kraja Juraj Blanár, riaditeľ Úradu  ŽSK Pavol Holeštiak, primátor mesta Čadca Milan Gura, starosta obce Raková Angon Heglas, poslanci Žilinského samosprávneho kraja, poslanci miest a obcí regiónu Kysúc, primátori a starostovia kysuckých miest a obcí, poradca Úradu pre Slovákov žijúcich v zahraničí a správca Kysuckej kultúrnej nadácie Bratislava Dušan Mikolaj, predseda OV festivalu DIDA Pivnica, Vojvodina, Srbsko, Janko Kmeťko a ďalší domáci hostia. 

Dňa 29.apríla, počas slávnostného vyhlásenia výsledkov súťaže, hostí pozdravil riaditeľ Úradu Žilinského samosprávneho kraja Pavol Holeštiak, ktorý vyzdvihol dôležitosť a obľúbenosť Palárikovej Rakovej a to v celoslovenskom meradle. 

Riaditeľka Kysuckého kultúrneho strediska v Čadci Silvia Petreková poďakovala ochotníkom za ich neutíchajúci záujem o divadlo a vyjadrila radosť z kvality jednotlivých predstavení.    

Zaplnené sály, spokojnosť a priazeň divákov boli pre nás organizátorov nepochybne tou najväčšou odmenou. Srdečne ďakujeme všetkým, ktorí sa akoukoľvek  formou pričinili o to, aby 44. ročník Palárikovej Rakovej  prebiehal v príjemnej atmosfére a už teraz sa tešíme na jubilejný 45.ročník Palárikovej Rakovej.  

